SA boksheld positief getoets vir middelKevin Lerena. Foto: Twitter Die plaaslike boksheld Kevin Lerena het positief vir ŉ verbode middel getoets. Volgens die Wêreldboksraad het die 26-jarige Lerena positief getoets in ŉ toets wat in Oktober in Johannesburg deur die vrywillige agentskap teen die gebruik van verbode middels (Vada) gedoen is. Dit is nie bekend gemaak vir watter verbode middel hy glo positief getoets het nie. Lerena is die Internasionale Boksorganisasie (IBO) se junior swaargewigkampioen en het 21 van sy 22 gevegte gewen. Lerena het intussen op Twitter gesê hy het te hard en te lank gewerk om sy loopbaan te kelder deur verbode middels te gebruik. Hy het gesê hy sal die beslissing “harder beveg” as enige van sy gevegte. “Ek glo daarin om skoon te veg. Ek sal nooit my loopbaan op dié manier op die spel plaas nie. Ek sal my naam in ere herstel, maak nie saak wat dit verg nie.” Volgens Lerena het hy ook ŉ “verduideliking” aan die relevante partye gestuur wat volgens hom “duidelikheid” oor die saak sal gee en dit sal oplos. “Ek sal hierdie tot die bitter einde beveg.”